text: Bombemand fik rabat i landsretten
  20 juni 2013 kl. 14.06
  Fremstilling af sprængstof og planer om at sprænge en offentlig bygning i Esbjerg har torsdag udløst en dom på fængsel i fire år. Dermed har Vestre Landsret reduceret straffen med et halvt år i forhold til byrettens dom fra januar.
  Den 36-årige Leon Christensen har under ankesagen tilstået, at han fremstillede sprængstoffet TATP, oplyser hans forsvarer, advokat Michael Cramer.
  Landsretten har dog frifundet ham for anklagen om at have truet en ansat på jobcentret i Esbjerg med at ville sprænge en bombe.
  Retten har fundet, at hans optræden nærmest var udtryk for et råb om hjælp, oplyser forsvareren.
  Derimod er han igen fundet skyldig i at have planer om at sprænge en offentlig bygning. Dog ikke i den hensigt at dræbe eller skade personer.
  Da politiet kom ind i sagen i november 2011 på grund af en anmeldelse af trusler mod kommunen, opdagede betjentene, at et skur på morens grund var indrettet som et slags laboratorium med forskellige slags syrer og kemikalier.
  På hans computer fandt politiet også en downloadet bombemanual.
  Den dømte var syg og var i behandling for hepatitis, da han begyndte at beskæftige sig med de farlige sager.
  - Der er for mig ingen tvivl om, at den medicin, han fik i et halvt år, påvirkede ham psykisk i en uheldig retning, siger advokat Mikkel Cramer.
  